Projekts

LATVIJAS REPUBLIKAS MINISTRU KABINETS

2017.gada Noteikumi Nr.

Rīgā (prot. Nr. .§)

**Noteikumi par uzņēmumu ienākuma nodokļa deklarācijā iekļaujamo informāciju**

Izdoti saskaņā ar Uzņēmumu ienākuma nodokļa

likuma 17. panta pirmo daļu

1. Noteikumi nosaka informāciju, kas iekļaujama uzņēmumu ienākuma nodokļa deklarācijā (turpmāk– deklarācija).

2. Deklarācijā summas norāda tikai *euro*. Summu līdz 49 centiem atmet, bet summu, sākot ar 50 centiem, noapaļo uz augšu līdz vienam *euro*.

3. Deklarācijā iekļaujama šāda informācija:

3.1. nesadalītā peļņa uz 2017.gada 31.decembri, kuru sadalīšanas brīdī neietver ar uzņēmumu ienākuma nodokli apliekamajā bāzē;

3.2. pirmstaksācijas periodu zaudējumu summa, kura aprēķināta uzņēmumu ienākuma nodokļa piemērošanas vajadzībām, tai skaitā zaudējumu summa, kuru pārnes uz nākamo pārskata gadu un zaudējumu summa, par kuru samazina nodokļa bāzi pārskata gadā;

3.3. uzkrājumu summa, kas izveidota līdz 2017.gada 31.decembrim, uzkrājumu summa, par kuru samazināma nodokļa bāze taksācijas periodā, un uzkrājumu summa, kas attiecināma uz nākamajiem taksācijas periodiem;

3.4. dividendes un dividendēm pielīdzināmās izmaksas, kuras aprēķinātas taksācijas periodā sadalot peļņu, kas gūta, sākot ar 2018.gada 1.janvāri;

3.5. taksācijas periodā saņemtās dividendes, kuras saņemtas no citām komercsabiedrībām un izmaksātas dalībniekiem un kuras apliktas ar nodokli, taksācijas periods, kurā dividendes saņemtas, dividenžu izmaksātājs, tā reģistrācijas kods un rezidences valsts, dividendes, par kurām nodokļa maksātājam ir tiesības samazināt nodokļa bāzi taksācijas un turpmākajos periodos, kā arī no ārvalsts pastāvīgās pārstāvniecības saņemtais ienākums;

3.6. ar nodokli apliekamā bāze no dividendēm, nosacītām dividendēm un nosacīti sadalītās peļņas, tai skaitā ar saimniecisko darbību nesaistīti izdevumi, nedroši debitoru parādi (taksācijas periods, kurā izveidoti uzkrājumi debitoru parādiem, to turēšanas periods un nodokļa bāzē iekļautā debitoru parādu summa pārskata gadā), procentu maksājumi, aizdevumi saistītām personām, darījumu vērtības starpība, kas radusies darījumos ar saistītām personām, darījumu, kas pārskata gadā veikti ar saistītām personām, kopējā vērtības summa, piešķirtie labumi nerezidenta darbiniekiem, kuri attiecināti uz pastāvīgo pārstāvniecību, likvidācijas kvota;

3.7. nosacītās dividendes, tai skaitā saistībā ar pamatkapitāla samazināšanu, likvidāciju vai reģistrāciju par mikrouzņēmumu nodokļa maksātāju un aprēķinātais nodoklis no dividendēm;

3.8. nodokļa atvieglojuma summa par ārvalstīs samaksāto nodokli, taksācijas periods, kurā gūts ienākums un samaksāts nodoklis ārvalstī, valsts, kurā nodoklis samaksāts, ārvalstī samaksātā nodokļa summa, tai skaitā nodokļa summa, kura samazina taksācijas perioda nodokli, un nodokļa summa, kuru pārnes uz nākamajiem taksācijas periodiem;

3.9. nodokļa maksātāja izvēlētais atvieglojuma ziedotājiem veids pārskata gadā, nodokļa atlaide par ziedojumiem, informācija par ziedojumiem, kuri veikti nerezidentiem (ziedojuma saņēmēja nosaukums, reģistrācijas kods un rezidences valsts, ziedojuma veikšanas datums un ziedojuma summa), ziedojuma summa, kuru neiekļauj nodokļa bāzē, un ziedojuma summa, kuru iekļauj nodokļa bāzē, iepriekšējā pārskata gada peļņa pēc nodokļiem un iepriekšējā pārskata gadā kopējā darba ņēmējiem aprēķinātā bruto darba samaksa, no kuras samaksāti valsts sociālās apdrošināšanas maksājumi;

3.10. atlaides summa, kuru aprēķina nodokļa maksātājs, kurš turpina piemērot uzņēmumu ienākuma nodokļa atlaidi saskaņā ar likumu “Par nodokļu piemērošanu brīvostās un speciālajās ekonomiskajās zonās”;

3.11. atlaides summa, kuru aprēķina nodokļa maksātājs, kurš ir tiesīgs turpināt piemērot neizmantoto uzņēmumu ienākuma nodokļa atlaidi saskaņā ar likuma “Par uzņēmumu ienākuma nodokli” 17.2 pantu, kas bija spēkā līdz 2017.gada 31.decembrim;

3.12. ienākums no tiešās līdzdalības akciju atsavināšanas, kuru turēšanas periods atsavināšanas brīdī ir vismaz 36 mēneši, akciju iegādes un atsavināšanas datums, akciju turēšanas periods, akciju iegādes un atsavināšanas vērtība, akciju atsavināšanas ienākums, kas samazina nodokļa bāzi taksācijas periodā, un akciju atsavināšanas ienākums, kas attiecināms uz turpmākajiem taksācijas periodiem;

3.13. uzkrājumu summas daļa uz 2017.gada 31.decembri, kas pārsniedz 2016.pārskata gada bilancē uzrādīto uzkrājumu summu, tai skaitā uzkrājumu summa, par kuru samazināta nodokļa bāze taksācijas periodā, un uzkrājumu samazinājuma summa, kas attiecināma uz nākamajiem taksācijas periodiem;

3.14. summas, kas saņemtas kā valsts atbalsts lauksaimniecībai vai Eiropas Savienības atbalsts lauksaimniecībai un lauku attīstībai;

3.15. debitoru parādu summas, kuras ir atgūtas un pirmstaksācijas periodā iekļautas ar nodokli apliekamajā bāzē, un debitoru parādu summas, ja parādi radušies līdz 2017.gada 31.decembrim;

3.16. valsts kapitālsabiedrības, kuras daļas vai akcijas nedrīkst atsavināt un kura pilda ar saimniecisko darbību nesaistītus valsts deleģētus uzdevumus, nesegto zaudējumu daļa, kas noteikta uzņēmumu ienākuma nodokļa aprēķināšanas vajadzībām un radusies norakstot neatgūtās naudas summas, kas atradās kapitālsabiedrības norēķinu kontā brīdī, kad tika pieņemts lēmums par kredītiestādes bankrota procedūras uzsākšanu;

3.17. nodokļa summa no nerezidenta ienākuma, ja nodoklis netika ieturēts un iemaksāts budžetā, tai skaitā nodokļa summa no atlīdzības par vadības un konsultatīvajiem pakalpojumiem, nodokļa summa no atlīdzības par Latvijā esoša nekustamā īpašuma atsavināšanu un nodokļa summa no maksājuma personai zemu nodokļu vai beznodokļu valstī vai teritorijā;

3.18. nodokļa summa no saistītas personas, kura izmanto likumā “Par nodokļu piemērošanu brīvostās un speciālajās ekonomiskajās zonās” noteiktās nodokļu atlaides, ja nodoklis netika ieturēts un iemaksāts budžetā, tai skaitā nodokļa summa no atlīdzības par vadības un konsultatīvajiem pakalpojumiem un nodokļa summa no atlīdzības par Latvijā esoša nekustamā īpašuma atsavināšanu;

3.19. nodokļa kopsumma taksācijas mēnesī;

3.20. nodoklis 50 *euro* apmērā vai budžetā maksājamā nodokļa starpība, ja par pārskata gadu aprēķinātā nodokļa summa ir mazāka par 50 *euro*;

3.21. nodokļa pārmaksa, kas veidojas gadījumā, ja taksācijas periodā ir saņemta atmaksāta aizdevuma summa, kas bija iekļauta ar nodokli apliekamajā bāzē vai aizdevums aplikts ar iedzīvotāju ienākuma nodokli, un šo summu nevar attiecināt pret taksācijas perioda nodokļa bāzi, kā arī taksācijas periods, kurā aizdevuma summa iekļauta nodokļa bāzē, aizdevuma summa un atmaksātā aizdevuma summa, nodokļa summa, kas faktiski samaksāta par attiecīgo aizdevumu taksācijas periodā, kurā tā iekļauta nodokļa bāzē;

3.22. nodokļa pārmaksa, kas veidojas gadījumā, ja taksācijas periodā ir atgūta debitora parāda summa, kura pirmstaksācijas periodos ir iekļauta ar nodokli apliekamajā bāzē, kā arī taksācijas periods, kurā debitora parāda summa iekļauta nodokļa bāzē, debitora parāda summa un atgūtā debitora parāda summa, nodokļa summa, kas faktiski samaksāta par attiecīgo debitora parādu taksācijas periodā, kurā debitora parāda summa iekļauta nodokļa bāzē;

3.23. nodokļa aprēķina rezultāts pārskata gadā.

4. Deklarāciju aizpilda, aprēķinot uzņēmumu ienākuma nodokli par katru taksācijas periodu, kurā veidojas ar uzņēmumu ienākuma nodokli apliekams objekts, sākot ar 2018.gada 1.janvāri.

|  |  |
| --- | --- |
| Ministru prezidents | M.Kučinskis |
| Finanšu ministre | D.Reizniece-Ozola |